Diari Oficial de la Generalitat Valenciana


Sumari del DOGV 9818, del 28-03-2024 (2024/2674)

ACORD de 26 de març de 2024, del Consell, pel qual, per a l'exercici pressupostari 2024, queden subjectes a control financer permanent, en substitució de la intervenció prèvia, determinats expedients de l'Institut Valencià d'Investigacions Agràries (IVIA)
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9818

Data del DOGV
:   28-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2674


Data del document
:   26-03-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

Anàlisi jurídica

 Descriptors 

:   * Conselleria d'Hisenda, Economia i Administració Pública

ACORD de 26 de març de 2024, del Consell, pel qual, per a l'exercici pressupostari 2024, queden subjectes a control financer permanent, en substitució de la intervenció prèvia, determinats expedients de l'Institut Valencià d'Investigacions Agràries (IVIA) [2024/2674]  
L'Institut Valencià d'Investigacions Agràries (d'ara en avant, IVIA) té com a fins impulsar la investigació científica i el desenvolupament tecnològic en el sector agroalimentari valencià i integrar aquesta contribució al progrés de la ciència agrària en el sistema de relacions de col·laboració i cooperació propi de l'activitat investigadora.  
El treball d'investigació necessita una certa flexibilitat i agilitat, tant en la contractació com en la gestió dels seus equips humans d'investigació i desenvolupament tecnològic s'ha de tindre una ràpida capacitat de reacció davant de la imprevisió d'algunes de les accions que cal prendre, ocasionada per la detecció de noves necessitats sobrevingudes o per l'evolució de les investigacions.  
La gestió ha de ser capaç d'ajudar a resoldre els problemes que el sector té plantejats i les amenaces que apareixen de manera imprevisible, tenint en compte que la investigació agrícola ha de respectar inevitablement el calendari propi dels cultius.  
A més, juntament amb els fons propis, els organismes d'investigació financen els seus projectes amb fons externs d'origen regional, nacional i internacional, els quals tenen uns procediments i terminis de justificació propis, molt estrictes i que s'han de tramitar amb celeritat.  
  
Així mateix, en les convocatòries per les quals es concedixen aquests fons es determinen les tipologies de despeses elegibles o finançables.  
De conformitat amb el que preveu l'article 97 de la Llei 1/2015, de 6 de febrer, d'hisenda pública, del sector públic instrumental i de subvencions, la funció interventora té per objecte controlar, abans que siguen aprovats, entre altres, els actes, documents i expedients de l'Administració de la Generalitat i els seus organismes autònoms que donen lloc al reconeixement de drets o a la realització de despeses, així com els ingressos i pagaments que se'n deriven.  
No obstant això, l'article 98.2 de la Llei 1/2015, habilita el Consell, a proposta de la Intervenció General de la Generalitat, per a acordar de manera motivada l'aplicació del control financer permanent, en substitució de la funció interventora, en els òrgans de l'Administració de la Generalitat o organismes autònoms dependents d'aquesta, bé respecte de tota la seua activitat o exclusivament respecte d'algunes àrees de gestió. Aquests acords, així com els motius que els justifiquen, han de ser publicats en el Diari Oficial de la Generalitat Valenciana en el termini màxim de 20 dies des de la seua aprovació.  
D'altra banda, l'Acord de 3 d'octubre de 2023, del Consell, pel qual es determinen els extrems addicionals que ha de comprovar la Intervenció en l'exercici de la fiscalització de la despesa, arreplega, en el seu apartat quint, els expedients que queden subjectes a control financer permanent en substitució de la intervenció prèvia.  
En conseqüència, es considera necessari que, de manera excepcional durant l'exercici 2024, se substituïsca la intervenció prèvia pel control financer permanent, mitjançant el qual la Intervenció puga verificar a posteriori, per mitjà de tècniques de mostreig, que s'han complit la normativa i els procediments aplicables.  
En virtut d'això, vista la proposta de la Intervenció General de la Generalitat, el Consell, a proposta de la consellera d'Hisenda, Economia i Administració Pública,  
  
ACORDA  
  
Per al present exercici 2024, queden subjectes a control financer permanent, en substitució de la intervenció prèvia, a més dels expedients previstos en l'apartat quint de l'Acord de 3 d'octubre de 2023, del Consell, pel qual es determinen els extrems addicionals a comprovar per la Intervenció en l'exercici de la fiscalització de la despesa, els següents expedients tramitats per l'Institut d'Investigacions Agràries:  
  
- Expedients de classificació de llocs de treball o modificació de les seues característiques en relació amb la creació de llocs de treball del capítol VI (no vinculat a l'àmbit competencial de la direcció general competent en matèria de funció pública, és a dir, no inclosos en l'RLT).  
  
- Convocatòries per a la provisió de llocs de treball en relació amb el personal propi de l'IVIA del capítol VI (no vinculat a l'àmbit competencial de la direcció general competent en matèria de funció pública).  
  
- Contractes de personal propi del capítol VI (no vinculat a l'àmbit competencial de la direcció general competent en matèria de funció pública).  
- Expedients de despeses a càrrec del projecte DI00000001 ‘Projectes d'investigació genèrics'de la secció G0112, entitat 023, subprograma 542G00, referents a:  
- Dietes i comissions de servei  
- Expedients de contractes d'obres  
- Expedients de contractes de subministrament  
- Expedients de contractes de serveis  
- Contractes tramitats a través d'acords marc i sistemes dinàmics d'adquisició  
- Expedients d'execució de treballs per la mateixa administració: contractes de col·laboració amb empresaris particulars i encàrrecs a mitjans propis personificats  
- Convenis i acords de cooperació  
  
València, 26 de març de 2024  
  
La consellera secretària  
SUSANA CAMARERO BENÍTEZ